‘Laat De Kock en Derby-Lewis vry’Clive Derby-Lewis (L) Foto: Radio Pretoria; Eugene de Kock (R) Foto: OFM “Dit is tyd. Die paroolraad het hom [De Kock] in die steek gelaat,” het Boraine in ‘n onderhoud met die koerant gesê. “Ek dink [Chris] Hani se moordenaars moet ook vrygelaat word.” Boraine sê een van die redes hoekom De Kock op parool vrygelaat moet word, is omdat hy die val gevat het vir hooggeplaaste apartheidsbeamptes. “Hy was sleg en vrot maar hy het bevele gehoorsaam en ‘n groot aantal mense het skotvry daarvan afgekom. Hy het sy tyd uitgedien.” Boraine sê hy glo De Kock se vrylating sal bydra tot “versoening”. Michael Masutha, minister van justisie, het vroeër die maand aangekondig dat De Kock nog ‘n jaar moet wag voor sy aansoek om parool oorweeg sal word sodat die familie van sy slagoffers geraadpleeg kan word. Derby-Lewis en Janusz Wallus dien tronkstraf uit vir die moord op Chris Hani, voormalige sekretaris-generaal van die SAKP. Die departement van korrektiewe dienste het verlede maand gesê hy sal dringend aandag gee aan Derby-Lewis se aansoek om op mediese parool vrygelaat te word aangesien hy terminaal siek is.